CELEX: 32006D1010
Language: fi
Date: 2006-12-22 00:00:00
Title: EY: Komission päätös, tehty 22 päivänä joulukuuta 2006 , fosalonin sisällyttämättä jättämisestä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta (tiedoksiannettu numerolla K(2006) 6897)   (ETA:n kannalta merkityksellinen teksti)

28.12.2006   
            
            
               FI
            
            
               Euroopan unionin virallinen lehti
            
            
               L 379/127
            
         
      KOMISSION PÄÄTÖS,
   tehty 22 päivänä joulukuuta 2006,
   fosalonin sisällyttämättä jättämisestä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta
   (tiedoksiannettu numerolla K(2006) 6897)
   (ETA:n kannalta merkityksellinen teksti)
   (2006/1010/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 2 kohdan neljännen alakohdan,
   sekä katsoo seuraavaa:
   
               (1)
            
            
               Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan kasvinsuojeluaineita, jotka sisältävät kyseisen direktiivin liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, samalla kun kyseisiä tehoaineita tutkitaan asteittain työohjelman mukaisesti.
            
         
               (2)
            
            
               Komission asetuksissa (EY) N:o 451/2000 (2) ja (EY) N:o 703/2001 (3) vahvistetaan direktiivin 91/414/ETY 8 artiklan 2 kohdassa tarkoitetun työohjelman toisen vaiheen täytäntöönpanoa koskevat yksityiskohtaiset säännöt sekä luettelo tehoaineista niiden arviointia ja mahdollista direktiivin 91/414/ETY liitteeseen I sisällyttämistä varten. Luettelossa on mukana fosaloni.
            
         
               (3)
            
            
               Fosalonin vaikutukset ihmisten terveyteen ja ympäristöön on arvioitu asetusten (EY) N:o 451/2000 ja (EY) N:o 703/2001 säännösten mukaisesti ilmoittajan ehdottamien käyttötarkoitusten osalta. Lisäksi kyseisissä asetuksissa nimetään esittelijöinä toimivat jäsenvaltiot, joiden on toimitettava asiaa koskevat arviointikertomukset ja suositukset Euroopan elintarviketurvallisuusviranomaiselle asetuksen (EY) N:o 451/2000 8 artiklan 1 kohdan mukaisesti. Fosalonin osalta esittelevä jäsenvaltio oli Itävalta, ja kaikki asiaa koskevat tiedot toimitettiin 7 päivänä toukokuuta 2004.
            
         
               (4)
            
            
               Kyseistä arviointikertomusta ovat tarkastelleet jäsenvaltiot ja Euroopan elintarviketurvallisuusviranomainen, ja se on esitetty komissiolle 13 päivänä tammikuuta 2006 Euroopan elintarviketurvallisuusviranomaisen päätelminä, jotka perustuvat vertaisarviointina tehtyyn torjunta-aineessa olevan fosaloni-tehoaineen riskinarviointiin (4). Jäsenvaltiot ja komissio ovat tarkastelleet kyseistä kertomusta elintarvikeketjua ja eläinten terveyttä käsittelevässä pysyvässä komiteassa, ja 14 päivänä heinäkuuta 2006 on valmistunut komission tarkastelukertomus fosalonista.
            
         
               (5)
            
            
               Kyseisen tehoaineen arvioinnissa on havaittu useita ongelmia. Tämä koskee erityisesti muita herkemmässä asemassa oleviin kuluttajaryhmiin kohdistuvaa riskiä, koska ei ole pystytty osoittamaan, että arvioitu fosalonialtistuksen taso olisi hyväksyttävissä. Lisäksi jotkin fosalonin metaboliitit ja epäpuhtaudet edellyttävät tarkempia toksikologisia määrityksiä, ja lisäongelmia on todettu liittyvän linnuille, nisäkkäille, vesieliöille, mehiläisille ja muille kuin kohdelajina oleville niveljalkaisille aiheutuvaan riskiin.
            
         
               (6)
            
            
               Komissio kehotti ilmoittajaa esittämään huomautuksensa vertaisarvioinnin tuloksista ja ilmoittamaan, aikooko se edelleen pitää voimassa hakemuksen aineen sisällyttämisestä kyseiseen liitteeseen. Ilmoittaja esitti huomautuksensa, jotka on tutkittu perusteellisesti. Esitetyistä väitteistä huolimatta edellä mainittuja ongelmia ei ole kuitenkaan ratkaistu, eivätkä toimitettujen tietojen perusteella tehdyt arvioinnit ole osoittaneet, että fosalonia sisältävien kasvinsuojeluaineiden voitaisiin odottaa yleisesti täyttävän ehdotetuissa käyttöyhteyksissä direktiivin 91/414/ETY 5 artiklan 1 kohdan a ja b alakohdan vaatimuksia.
            
         
               (7)
            
            
               Tämän vuoksi fosalonia ei pitäisi sisällyttää direktiivin 91/414/ETY liitteeseen I.
            
         
               (8)
            
            
               Olisi toteutettava toimenpiteitä sen varmistamiseksi, että voimassa olevat fosalonia sisältävien kasvinsuojeluaineiden luvat peruutetaan tietyn ajan kuluessa eikä niitä uusita ja että tällaisille tuotteille ei myönnetä enää uusia lupia.
            
         
               (9)
            
            
               Jäsenvaltioiden fosalonia sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle myöntämä lisäaika olisi rajattava enintään 12 kuukauteen niin, että olemassa olevia varastoja voitaisiin käyttää enää ainoastaan yhtenä kasvukautena.
            
         
               (10)
            
            
               Tällä päätöksellä ei rajoiteta toimia, joita komissio voi myöhemmin toteuttaa kyseisen tehoaineen osalta tiettyjä tehoaineita sisältävien torjunta-aineiden markkinoille saattamisen ja käytön kieltämisestä 21 päivänä joulukuuta 1978 annetun neuvoston direktiivin 79/117/ETY (5) mukaisesti.
            
         
               (11)
            
            
               Tällä päätöksellä ei rajoiteta mahdollisuutta esittää direktiivin 91/414/ETY 6 artiklan 2 kohdan säännösten mukainen hakemus fosalonin mahdolliseksi sisällyttämiseksi kyseisen direktiivin liitteeseen I.
            
         
               (12)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Fosalonia ei sisällytetä tehoaineena direktiivin 91/414/ETY liitteeseen I.
   2 artikla
   Jäsenvaltioiden on varmistettava, että
   
               a)
            
            
               Fosalonia sisältävien kasvinsuojeluaineiden luvat peruutetaan viimeistään 22 päivänä kesäkuuta 2007.
            
         
               b)
            
            
               28 päivänä joulukuuta 2006 alkaen fosalonia sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti.
            
         3 artikla
   Jäsenvaltioiden direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt, ja määräajan on päätyttävä viimeistään 22 päivänä kesäkuuta 2008.
   4 artikla
   Tämä päätös on osoitettu kaikille jäsenvaltioille.
   
      Tehty Brysselissä 22 päivänä joulukuuta 2006.
      
         
            Komission puolesta
         
         Markos KYPRIANOU
         
         
            Komission jäsen
         
      
   
   
      (1)  EYVL L 230, 19.8.1991, s. 1. Direktiivi sellaisena kuin se on viimeksi muutettuna komission direktiivillä 2006/136/EY (EUVL L 349, 12.12.2006, s. 42).
   
      (2)  EYVL L 55, 29.2.2000, s. 25. Asetus sellaisena kuin se on viimeksi muutettuna asetuksella (EY) N:o 1044/2003 (EUVL L 151, 19.6.2003, s. 32).
   
      (3)  EYVL L 98, 7.4.2001, s. 6.
   
      (4)  EFSA Scientific Report (2006) 60, 1–66, Conclusion regarding the peer review of the pesticide risk assessment of the active substance phosalone.
   
      (5)  EYVL L 33, 8.2.1979, s. 36. Direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 850/2004 (EUVL L 158, 30.4.2004, s. 7, oikaisu EUVL L 229, 29.6.2004, s. 5).